
Biológiai növényvédelem tripszek ellen hajtatott paprikában

A nyugati virágtripsz (Frankliniella occidentalis, Thripidae) a paprika hajtatás kiemelt fontosságú kártevője, esztétikai kártétele és veszélyes vírusvektor szerepe miatt. A termesztés során célunk a bő termésmennyiség, a jó minőség és ezzel együtt minél kevesebb növényvédő szer felhasználása. A biológiai növényvédelem erre alkalmas módszer.
A vizsgálatok során az Amblyseius swirskii (Phytoseiidae) ragadozó atkát és az Orius laevigatus (Miridae) ragadozó poloskát telepítettem a vizsgált paprika állományba. Ahhoz, hogy hatékonyságukat a kártevő egyedsűrűsége, valamint a költséghatékonyság és jövedelmezőség szempontjából értékelni tudjam, egy másik, hagyományosan vegyszerrel kezelt állományt is megfigyeltem.
A vizsgálatok bizonyították, hogy a biológiai védekezés során a kártevő populáció változása nem mutatott szignifikáns különbséget. Ezzel szemben a vegyszeres kezelésnél nem tudtunk kiegyenlített védelmet fenntartani. A tartósan alacsony kártevő egyedsűrűségi szint szabályozására a legmegfelelőbb módszernek a természetes ellenségek betelepítése bizonyult.
Összegezve a növényvédelmi eljárások költségeit, a hasznos szervezetek alkalmazása kevesebb ráfordítással járt, és tartós hatékonysága miatt kiszámíthatóbb védekezés. A két technológia jövedelmezőségi rátái is eltérően alakultak. A bevételek alátámasztották, hogy a természetes ellenségek betelepítésére alapozott növényvédelem hozzájárul az értékesítés sikerességéhez.
Az eredmények bizonyították, hogy a biológiai növényvédelem kiszélesítése minőségi, jövedelmezőségi és környezetvédelmi szempontból egyaránt perspektivikus. 



